CELEX: 32018D0695
Language: hr
Date: 2018-04-30 00:00:00
Title: Provedbena odluka Komisije (EU) 2018/695 оd 30. travnja 2018. u skladu s člankom 31. stavkom 1. Direktive 2010/35/EU Europskog parlamenta i Vijeća, u pogledu mjere povlačenja i opoziva kompozitnih spremnika za plin tipa 10 kg i 5 kg PrimaDonna/Compolite CS koju je poduzela Danska (priopćeno pod brojem dokumenta C(2018) 2535) (Tekst značajan za EGP. )

8.5.2018   
            
            
               HR
            
            
               Službeni list Europske unije
            
            
               L 117/19
            
         PROVEDBENA ODLUKA KOMISIJE (EU) 2018/695
   оd 30. travnja 2018.
   u skladu s člankom 31. stavkom 1. Direktive 2010/35/EU Europskog parlamenta i Vijeća, u pogledu mjere povlačenja i opoziva kompozitnih spremnika za plin tipa 10 kg i 5 kg PrimaDonna/Compolite CS koju je poduzela Danska
   
      
         (priopćeno pod brojem dokumenta C(2018) 2535)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2010/35/EU Europskog parlamenta i Vijeća od 16. lipnja 2010. o pokretnoj tlačnoj opremi i stavljanju izvan snage direktiva Vijeća 76/767/EEZ, 84/525/EEZ, 84/526/EEZ, 84/527/EEZ i 1999/36/EZ (1), a posebno njezin članak 31. stavak 1.,
   budući da:
   
               (1)
            
            
               U kolovozu 2016. nakon niza nesreća Danska je obavijestila Komisiju u skladu s člankom 30. Direktive 2010/35/EU o mjeri povlačenja s tržišta i opoziva kompozitnih spremnika za plin proizvođača Composite Scandinavia AB, Kompositvägen 3, 943 33 Öjebyn, Švedska, koje je u Danskoj distribuirao Primagaz Danmark A/S.
            
         
               (2)
            
            
               Predmetne je proizvode proizveo Composite Scandinavia AB. Homologirani su pod oznakom tipa „Compolite CS6” i „Compolite CS 10, Passion 10”, u skladu s potvrdama o EZ ispitivanju tipa br. 01-794441 i 08-11688701 koje je izdalo prijavljeno tijelo Inspecta Sweden AB na temelju ispitivanja koja su provedena u skladu s normama EN 12245:2002 i EN 14427:2004+A1:2005, a prodavalo ih je poduzeće Primagaz Danmark A/S pod trgovačkim imenom „PrimaDonna 5 kg code 1305” i „PrimaDonna 10 kg code 1310”. Spremnici plina za viljuškare s pogonom na plin, dizajnirani u skladu s gore navedenim potvrdama o oznaci tipa, nisu obuhvaćeni ovim povlačenjem i opozivom.
            
         
               (3)
            
            
               Primjenjivi tehnički zahtjevi za prenosivu opremu pod tlakom izneseni su u prilozima Direktivi 2008/68/EZ Europskog parlamenta i Vijeća (2). U skladu s posebnim zahtjevima iz odjeljka 6.2.4.1. u odjeljcima I.1. Priloga I. i II.1. Priloga II. Direktivi 2008/68/EZ, ako se citira više od jedne norme za primjenu istih zahtjeva, primjenjuje se samo jedna od njih i to u cijelosti, osim ako je navedeno drukčije. Stoga se potvrda o homologaciji ne može izdati na temelju dviju različitih normi.
            
         
               (4)
            
            
               Normom EN 12245:2002 propisano je, u klauzuli 5.2.12., da spremnici ne smiju prsnuti tijekom razdoblja od dvije minute nakon početka ispitivanja vatrom, dok se normom EN 14427:2004+A1:2005 propisuje, u klauzulama 5.2.13.1. i 5.2.13.2., da spremnici ne smiju prsnuti katastrofalno tijekom ispitivanja, čije je najmanje trajanje 30 minuta.
            
         
               (5)
            
            
               Obavijest Danske popraćena je izvješćem o ispitivanjima koja je na tim kompozitnim spremnicima za plin proveo Danski institut za protupožarnu sigurnost tehnologija (DBI) u skladu s normom EN 14427:2004+A1:2005. Prema rezultatima ispitivanja, ispitani spremnici nisu ispunili kriterije iz klauzula 5.2.13.1. i 5.2.13.2. te norme jer su katastrofalno prsnuli nakon manje od tri minute.
            
         
               (6)
            
            
               Danska su nadležna tijela stoga distributeru tih spremnika izdala naredbu da povuče te kompozitne spremnike za plin iz distribucijskog lanca i da opozove one koji su već u posjedu potrošača.
            
         
               (7)
            
            
               Komisija je pozvala proizvođača i distributera u Danskoj da iznese svoje primjedbe na mjeru koju su poduzela danska nadležna tijela. Proizvođač Composite Scandinavia AB u svojem je odgovoru naveo da je odluka neutemeljena jer je pogrešno ocijenjena opasnost koju predstavljaju ti proizvodi i da proizvodi ispunjavaju sve relevantne zahtjeve u pogledu sigurnosti. Prema proizvođaču, nepravilna uporaba proizvoda ili izravno izlaganje vatri nisu dokaz da sami proizvodi predstavljaju ozbiljnu opasnost. Distributer Primagaz Denmark A/S također je osporio odluku danskih tijela.
            
         
               (8)
            
            
               Komisija je nakon toga obaviještena da su slične mjere za povlačenje s tržišta za iste proizvode poduzele Finska, Švedska i Norveška.
            
         
               (9)
            
            
               Pregled dokaza koje su dostavila danska nadležna tijela potvrđuje da gore navedeni kompozitni spremnici za plin ne ispunjavaju zahtjeve Direktive 2008/68/EZ o kopnenom prijevozu opasnih tvari. Kompozitni spremnici plina stoga predstavljaju ozbiljnu opasnost i trebalo bi ih povući i opozvati s tržišta,
            
         DONIJELA JE OVU ODLUKU:
   Članak 1.
   Mjera koju je poduzela Danska, a koja se sastoji od povlačenja i opoziva kompozitnih spremnika plina tipa 10 kg i 5 kg PrimaDonna/Compolite CS proizvođača Composite Scandinavia, opravdana je.
   Članak 2.
   Ova je Odluka upućena državama članicama.
   
      Sastavljeno u Bruxellesu 30. travnja 2018.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 165, 30.6.2010., str. 1.
   
   
      (2)  Direktiva 2008/68/EZ Europskog parlamenta i Vijeća od 24. rujna 2008. o kopnenom prijevozu opasnih tvari (SL L 260, 30.9.2008., str. 13.).